Kanados vyriausybė paskelbė ketinanti iš dalies netaikyti vizos reikalavimo reikalavimus atitinkantiems Rumunijos ir Bulgarijos piliečiams, keliaujantiems į Kanadą. Nuo 2017 m. gegužės 1 d. Rumunijos ir Bulgarijos piliečiams, kurie per pastaruosius 10 metų turėjo laikinojo gyventojo vizą arba kurie šiuo metu turi galiojančią JAV neimigracinę vizą, nereikėtų gauti laikinojo gyventojo vizos ir jie galėtų keliauti į Kanadą arba vykti per ją tranzitu vietoj vizos turėdami elektroninį kelionės leidimą. Kanados vyriausybė vizos reikalavimą Bulgarijos ir Rumunijos piliečiams ketina panaikinti 2017 m. gruodžio 1 d. Kanados sprendimas 2017 m. panaikinti vizos reikalavimą visiems Bulgarijos ir Rumunijos piliečiams buvo patvirtintas ES ir Kanados aukščiausiojo lygio susitikimo bendroje deklaracijoje.

Kaip ir per ankstesnius tris mėnesius, Taryba šio klausimo nesvarstė.

Per kitą ES ir JAV teisingumo ir vidaus reikalų ministrų ir vyresniųjų pareigūnų susitikimą, kurį planuojama surengti pirmojoje 2017 m. pusėje, bus proga susitarti su naująja administracija dėl tolesnių veiksmų šiam tikslui pasiekti. Atsižvelgdama į esminį JAV Kongreso vaidmenį siekiant rasti sprendimą, Komisija taip pat rekomenduoja, kad būtų visapusiškai išnaudoti parlamentiniai ryšiai (Europos Parlamento ir nacionalinių parlamentų).

Kaip ir per ankstesnį ataskaitinį laikotarpį, neatlikta jokių veiksmų dėl vizos reikalavimo panaikinimo Bulgarijos, Kroatijos, Kipro, Lenkijos ir Rumunijos piliečiams, keliaujantiems į Jungtines Valstijas. JAV prezidento ir Kongreso rinkimai buvo surengti 2016 m. lapkričio 8 d. Komisija nedelsdama pradės iš naujo dėti pastangas su naująja JAV administracija, kai ji pradės visapusiškai veikti, siekdama visiško bevizio režimo abipusiškumo drauge su penkiomis susijusiomis valstybėmis narėmis.

2016 m. rugsėjo 8 d. vykusiame ES ir JAV teisingumo ir vidaus reikalų vyresniųjų pareigūnų susitikime ES atstovai paragino laikytis visiško bevizio režimo abipusiškumo, tačiau Jungtinės Valstijos nurodė, kad Vidaus saugumo departamentas pirmiausia siekia užtikrinti, kad JAV bevizio režimo programa būtų toliau taikoma ir kad ji iš tiesų padeda užtikrinti Jungtinių Valstijų saugumą. Tuo tikslu Vidaus saugumo departamentas siekia visiško bevizio režimo programos saugumo patobulinimų, dėl kurių Kongresas nusprendė 2015 m. gruodžio mėn., įgyvendinimo. Vidaus saugumo departamentas pabrėžė, kad programa yra ir toliau atidžiai prižiūrima Kongreso, kuris per kelis klausymus išreiškė kritiką dėl to, kaip JAV administracija taiko teisės aktais numatytą bevizį režimą. Vidaus saugumo departamentas įvertino ES pastangas stiprinti ES išorės sienų valdymą ir naujus saugumo srities teisės aktus. Tačiau jis taip pat pažymėjo, kad trumpuoju laikotarpiu nesitikima, kad penkios valstybės narės, kurioms taikomas vizos reikalavimas, prisijungs prie bevizio režimo programos. Šios valstybės narės neatitinka JAV teisės nustatyto 3 proc. atmestų vizų prašymų reikalavimo ir todėl negali prisijungti prie bevizio režimo programos. Vidaus saugumo departamentas taip pat pakartojo, kad laikinas bevizio režimo taikymo sustabdymas JAV piliečiams būtų labai nenaudingas siekiant bevizio režimo abipusiškumo.

IV. Išvada

Komisija palankiai vertina Kanados vyriausybės sprendimą iki 2017 m. gruodžio mėn. panaikinti vizos reikalavimą visiems Bulgarijos ir Rumunijos piliečiams ir dabar bendradarbiaus su abiem valstybėmis narėmis ir Kanada, siekdama užtikrinti visišką vizų režimo abipusiškumą iki sutarto termino. Ši pažanga, pasiekta remiantis balandžio mėn. komunikate nustatytu veikimo būdu ir dėl gero bendradarbiavimo su Bulgarijos ir Rumunijos vyriausybėmis ir Europos Parlamento nariais, rodo, kad nuolatinis įsipareigojimas ir kantriai palaikomi diplomatiniai ryšiai gali padėti padaryti realią pažangą siekiant visiško bevizio režimo abipusiškumo.

Dėl Jungtinių Amerikos Valstijų Komisija pažymi, kad, kaip ir per ankstesnį ataskaitinį laikotarpį, per pastaruosius penkis mėnesius Jungtinės Valstijos, be kita ko, dėl rinkimų tvarkaraščio, neatliko jokių veiksmų dėl vizos reikalavimo panaikinimo Bulgarijos, Kroatijos, Kipro, Lenkijos ir Rumunijos piliečiams, keliaujantiems į Jungtines Valstijas. Naujajai JAV administracijai pradėjus veiklą, Komisija nedelsdama pradės iš naujo dėti pastangas siekdama visiško bevizio režimo abipusiškumo drauge su penkiomis susijusiomis valstybėmis narėmis ir sieks pirmojoje 2017 m. pusėje susitarti dėl tolesnių veiksmų šiam tikslui pasiekti.

Komisija ir toliau glaudžiai bendradarbiaus tiek su Europos Parlamentu, tiek Taryba, siekdama užtikrinti, kad Europos Sąjunga laikytųsi bendros pozicijos šiuo svarbiu klausimu, ir iki 2017 m. birželio mėn. pabaigos pateiks tolesnės pažangos ataskaitą.

_________